
–	so zreteľom na svoje predchádzajúce uznesenia o Tibete a Číne,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže čínske orgány sú pod vedením Si Ťin-pchinga čoraz viac represívnejšie; keďže situácia v oblasti ľudských práv v Tibete sa naďalej zhoršuje; keďže dodržiavanie ľudských práv, demokracie a zásad právneho štátu by malo byť základom vzťahov medzi EÚ s Čínou;
B.	keďže Tulku Hungkar Dorje, uznávaný tibetský budhistický náboženský líder a popredný humanitárny aktivista, zomrel 28. marca 2025 za podozrivých okolností počas väzby vo Vietname, do ktorej sa dostal po zatknutí vietnamskými a čínskymi orgánmi; keďže jeho telo bolo údajne spálené bez súhlasu jeho rodiny, čo vyvolalo vážne obavy;
C.	keďže tibetskí budhisti, ktorí sú systematicky napádaní čínskymi orgánmi a stávajú sa terčom nedobrovoľných zmiznutí a fyzického zneužívania, tvoria najväčšiu náboženskú skupinu politických väzňov v Číne;
D.	keďže v dôveryhodných správach sa uvádza, že čínske orgány vyvíjajú veľký tlak na budhistických duchovných (rinpočhe), vrátane nútených vypočúvaní a pokusov o zvýšenie podpory pre pančhenlámu dosadeného Čínou, aby prebrali naratív Komunistickej strany Číny;
1.	dôrazne odsudzuje represívne politiky asimilácie v celej ČĽR a porušovanie všeobecných ľudských práv, najmä v Tibete, ktorých cieľom je odstrániť odlišné tibetské náboženské a kultúrne tradície a dedičstvo; požaduje jasnú odluku cirkvi od štátu v Číne;
2.	dôrazne odmieta akýkoľvek pokus čínskej vlády zasahovať do výberu tibetských budhistických lídrov vrátane dalajlámu;
3.	vyjadruje hlboké znepokojenie a smútok nad podozrivou smrťou Tulku Hungkara Dorjeho a vyslovuje úprimnú sústrasť jeho rodine, kláštoru a učeníkom;
4.	dôrazne odsudzuje sústavné prenasledovanie tibetských náboženských a kultúrnych lídrov čínskymi orgánmi a ich praktiky medzinárodnej represie vrátane kultúrnej a jazykovej asimilácie detí v štátnych rezidenčných školách, ktorá je dôkazom komplexnejšej politiky nútenej asimilácie; vyzýva na pozastavenie zmlúv o vydávaní osôb s ČĽR;
5.	vyzýva na okamžité, nezávislé, nestranné a transparentné vyšetrenie jeho smrti pod medzinárodným dohľadom, na umožnenie prístupu k dôkazom a k svedkom, ako aj na okamžitý návrat jeho pozostatkov;
6.	žiada, aby boli osoby zodpovedné za protiprávne konanie potrestané v zmysle medzinárodných noriem a právnych predpisov v oblasti ľudských práv; žiada, aby EÚ uvalila sankcie na úradníkov a subjekty zodpovedné za porušovanie ľudských práv v Tibete;
7.	naliehavo vyzýva ČĽR, aby dodržiavala záväzky, ktoré jej vyplývajú z medzinárodného práva a ukončila akúkoľvek diskrimináciu náboženských a etnických menšín, umožnila pokojné náboženské praktiky a prepustila všetkých náboženských a politických väzňov vrátane právoplatného pančhenlámu a Ilhama Tohtiho;
8.	naliehavo vyzýva EÚ a členské štáty, aby tento prípad otvorili počas dvojstranných a viacstranných dialógov s ČĽR a Vietnamom a požadovali vyvodenie zodpovednosti za porušovanie ľudských práv v Tibete; trvá na ukončení represálií aj voči iným náboženským menšinám, ako sú Ujguri v Sin-ťiangu;
9.	poveruje svoju predsedníčku, aby postúpila toto uznesenie OZEÚ, vládam ČĽR a Vietnamu, vysokému komisárovi OSN pre ľudské práva a predstaviteľom Ústrednej tibetskej správy.

